Predkladacia správa
Metrická konvencia (Convention du Métre) podpísaná v roku 1875, je jednou z prvých vládnych medzinárodných dohôd v oblasti vedy a techniky, ktorá významným spôsobom prispela k rozvoju vedy, techniky, priemyslu a obchodu zavedením a stálym zdokonaľovaním systému jednotného merania. Slovensko sa podieľalo na práci a profitovalo z činnosti tohto medzinárodného orgánu ako súčasť zakladajúceho Rakúsko-Uhorska, bývalého Československa (člen od roku 1922) a samostatného členstva od vzniku Slovenskej republiky.
Generálna konferencia pre váhy a miery (Conférence Générale des Poids et Mesures–  CGPM) je najvyšším orgánom konferencie, zvolávaným diplomatickou cestou každé štyri roky za účelom:
–	vypočutia správy o činnosti Medzinárodného výboru pre váhy a miery (CIPM) a posúdenia výsledkov dosiahnutých od predchádzajúcej konferencie,
–	prediskutovania a iniciovania opatrení, potrebných na rozšírenie a zdokonalenie medzinárodnej sústavy jednotiek SI, novodobej formy metrickej sústavy,
–	potvrdenia výsledkov nových základných metrologických určení a prijatia rôznych vedeckých rozhodnutí na medzinárodnej úrovni, 
–	prijatia dôležitých rozhodnutí, dotýkajúcich sa organizácie, rozvoja a finančného zabezpečenia Medzinárodného úradu pre váhy a miery (BIPM).
Každá krajina Konvencie je zastúpená na konferencii delegáciou a pri hlasovaní má právo jedného hlasu.
Podrobný a komentovaný program 22. CGPM obsahuje:
–	27 stranový dokument (Convocation) s úplným znením a zdôvodnením desiatich navrhovaných uznesení v úradnom francúzskom a v pracovnom anglickom jazyku (tento dokument dostalo v piatich exemplároch Veľvyslanectvo SR v Paríži);
–	návrh troch dostatočných uznesení;
–	program činnosti BIPM a jeho rozpočet na roky 2005 až 2008;
–	zdôvodnenie potrieb metrológie v obchode, priemysle a spoločnosti a úlohy BIPM.
Obsahom navrhovaných uznesení je:
A.	podpora spolupráce s BIPM;
B.	podpora žiadosti o zaradenie BIPM ako pozorovateľa vo výbore WTO o prekážkach v obchode;
C.	podpora aktivít Metrickej konvencie v príslušných organizáciách rozvojových krajín;
D.	podpora rozširovania členstva v Metrickej konvencii;
E.	sledovanie potrieb metrológie v spoločnosti a podporovať ich ďalšou činnosťou;
F.	rozširovanie prijímania Dohody o vzájomnom uznávaní výsledkov (MRA) ;
G.	vládna podpora činností v rámci Metrickej konvencie;
H.	prijatie nových postupov a hodnôt v dĺžke, čase a frekvencii;
I.	zabezpečenie bezproblémovej prepravy metrologických materiálov;
J.	zvýšenie ročného príspevku členských štátov do BIPM.
Materiál bol zaslaný na medzirezortné pripomienkové konanie 39 subjektom, z ktorých reagovalo 25 a nezaslali ani jednu pripomienku, materiál sa predkladá bez rozporov.